รวมหุ้น IPO ปี 63 “SICT” โชว์ฟอร์มเจ๋งพุ่ง 232% ฟาก “CRC” ทรุดต่ำสุด 36%
รวมหุ้น IPO ปี 63 "SICT" โชว์ฟอร์มเจ๋งพุ่ง 232% ฟาก "CRC" ทรุดต่ำสุด 36%
6 พ.ย. 2563

“ข่าวหุ้นธุรกิจออนไลน์” ได้ทำการรวบรวมข้อมูลเกี่ยวกับหุ้น “ไอพีโอ” ที่เข้าจดทะเบียนและทำการซื้อขายในตลาดหลักทรัพย์ ตั้งแต่ช่วงต้นปีที่ผ่านมาจนถึงปัจจุบัน (1 ม.ค.63 – 6 พ.ย.63) พบว่ามีหุ้นไอพีโอรวมทั้งสิ้น 18 ตัว
โดยหุ้นไอพีโอที่เข้าจะทะเบียนและซื้อขายในตลาดหลักทรัพย์แห่งประเทศไทย (SET) จำนวน 8 ตัว ประกอบด้วย
1.บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC, 2. บริษัท ศรีตรังโกลฟส์ (ประเทศไทย) จำกัด (มหาชน) หรือ STGT, 3.บริษัท ซัคเซสมอร์ บีอิ้งค์ จำกัด (มหาชน) หรือ SMC, 4. บริษัท ไมโครลิสซิ่ง จำกัด (มหาชน) หรือ MICRO, 5.บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF, 6. บริษัท สยามราชธานี จำกัด (มหาชน) หรือ SO, 7. บริษัท เอสซีจี แพคเกจจิ้ง จำกัด (มหาชน) หรือ SCGP, และ 8 บริษัท เวล เกรด เอ็นจิเนียริ่ง จำกัด (มหาชน) หรือ WGE

ทั้งนี้ จากตารางด้านบนแสดงให้เห็นว่า หุ้นไอพีโอที่โชว์ฟอร์มได้ดีในวันเทรดวันแรกคือ MICRO ที่ปรับตัวขึ้นไปที่ระดับ 5.45 บาท หรือเพิ่มขึ้น 105.66% จากราคาเสนอขายที่ 2.65 บาท ขณะที่หุ้นไอพีโอที่โชว์ฟอร์มได้แย่สุดคือ WGE ที่ปิดเทรดวันแรกที่ระดับ 1.98 หรือลดลง 13.91% เมื่อเทียบกับราคาเสนอขายที่ 2.3 บาท
ขณะที่หุ้นไอพีโอที่เข้าจดทะเบียนและซื้อขายในตลาดหลักทรัพย์ เอ็ม เอ ไอ (mai) จำนวน 10 ตัว ประกอบด้วย
1.บริษัท อิ๊กดราซิล กรุ๊ป จำกัด (มหาชน) หรือ YGG, 2. บริษัท ซิลิคอน คราฟท์ เทคโนโลยี จำกัด (มหาชน) หรือ SICT, 3. บริษัท ไอแอนด์ไอ กรุ๊ป จำกัด (มหาชน) หรือ IIG, 4. บริษัท เอิร์ธ เท็ค เอนไวรอนเมนท์ จำกัด (มหาชน) หรือ ETC, 5. บริษัท เคแอนด์เค ซุปเปอร์สโตร์ เซาท์เทิร์น จำกัด (มหาชน) หรือ KK, 6. บริษัท ศิรกร จำกัด (มหาชน) หรือ SK, 7. บริษัท พีรพัฒน์ เทคโนโลยี จำกัด (มหาชน) หรือ PRAPAT, 8. บริษัท ดีเฮ้าส์พัฒนา จำกัด (มหาชน) หรือ DHOUSE, 9. บริษัท ชริ้งเฟล็กซ์ (ประเทศไทย) จำกัด (มหาชน) หรือ SFT และ 10 บริษัท ลีโอ โกลบอล โลจิสติกส์ จำกัด (มหาชน) หรือ LEO

ทั้งนี้ จากตารางด้านบนแสดงให้เห็นว่า หุ้นไอพีโอที่โชว์ฟอร์มได้ดีในวันเทรดวันแรกคือ KK ที่ปรับตัวขึ้นไปที่ระดับ 2.12 บาท หรือเพิ่มขึ้น 140.91% จากราคาเสนอขายที่ 0.88 บาท ขณะที่หุ้นไอพีโอที่โชว์ฟอร์มได้แย่สุดคือ SFT ที่ปิดเทรดวันแรกที่ระดับ 3.66 หรือลดลง 3.68% เมื่อเทียบกับราคาเสนอขายที่ 3.8 บาท

อย่างไรก็ดี ข้อมูลความเคลื่อนไหวราคาหุ้นล่าสุด ณ ปิดตลาดวันที่ 6 พ.ย. 63 พบว่า หุ้นไอพีโอที่ปรับตัวขึ้นมาจากราคาเสนอขายมากสุดในตลาดหลักทรัพย์แห่งประเทศไทย (SET) คือ STGT ปรับตัวขึ้นมา 161% จากราคาไอพีโอ 34 บาท ขณะที่หุ้นไอพีโอที่ปรับตัวลดลงจากราคาเสนอขายมากสุด คือ CRC ลงลง 36% มาที่ 27 บาท จากราคาไอพีโอ 42 บาท

ส่วนความเคลื่อนไหวล่าสุดของหุ้นไอพีโอในตลาดหลักทรัพย์ เอ็ม เอ ไอ (mai) ล่าสุด ณ ปิดตลาดวันที่ 6 พ.ย. 63 พบว่าหลักทรัพย์ที่ปรับตัวขึ้นไปสูงสุดตั้งแต่เข้าซื้อขายคือ SICT ที่ปรับตัวขึ้น 232% มาที่ 4.58 บาท จากราคาไอพีโอ 1.38 บาท ขณะที่หลักทรัพย์ที่ปรับตัวลดลงเยอะสุดคือ ETC ลดลง 27% มาที่ 1.9 บาท จากราคาไอพีโอ 2.6 บาท